**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 23.08.2019, ora 08.00 – 24.08.2019, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 24.08.2019, ora 7.00**

**RÂURI**

**Debitele au fost** **în general staționare.**

Debitele se situează, în general, la valori cuprinse între 30-90% din mediile multianuale lunare, mai mari (în jurul și peste normalele lunare) pe râurile din bazinele hidrografice: Teleajen, pe cursul inferior al Vedei și pe cursul superior al Ialomiței şi mai mici (sub 30% din normalele lunare) pe râurile din bazinele hidrografice: Tur, Lăpuș, Bistra, Moraviţa, Caraș, Nera, Bârlad, pe cursul superior al Siretului, pe unii afluenți ai Someșului Mic (Lonea, Fizeș), Crișului Negru (Valea Roșie, Holod, Teuz), Mureșului (Comlod, Iara, Vișa, Feernic, Domald, Secaș, Orăștie, Strei, Râul Mare, Râul Galben), unii afluenți ai Argeșului superior (Arefu, Vâlsan, Râul Doamnei) şi pe afluenţii Prutului.

În interval au fost emise **6 atenţionări hidrologice pentru fenomene imediate.**

**Nivelurile** pe râuri la stațiile hidrometrice **se situează sub** **COTELE DE ATENȚIE.**

**Debitele vor fi, în general, staționare.**

Sunt posibile creşteri izolate de niveluri şi debite pe unele râuri mici din zona montană datorită precipitaţiilor sub formă de aversă prognozate.

**Nivelurile** pe râuri la stațiile hidrometrice **se vor situa sub** **COTELE DE ATENȚIE**.

**DUNĂRE**

**Debitul la intrarea în ţară** (secţiunea Baziaş) **î**n intervalul 23-24.08.2019 **a fost în scădere, având valoarea de 2800 m3/s**, sub media multianuală a lunii **august (4300 m3/s).**

În aval de Porţile de Fier debitele au fost în general în scădere uşoară, exceptând sectorul Corabia–Olteniţa, unde au fost în creștere uşoară.

**Debitul la intrarea în ţară** (secţiunea Baziaş) **va fi** **staţionar (2800 m3/s).**

În aval de Porţile de Fier debitele vor în scădere pe sectoarele Gruia–Turnu Măgurele şi Brăila–Tulcea şi relativ staţionare pe sectorul Giurgiu – Vadu Oii.

Datorit**ă** sc**ă**derii semnificative **î**n ultimele zile a nivelului, respectiv a debitului fluviului Dun**ă**rea pe sectorul Chiciu–Cernavod**ă**–Hârşova **ş**i având **î**n vedere tendința de sc**ă**dere prognozat**ă** pentru urm**ă**toarea perioad**ă**, **va începe aplicarea prevederilor *Planului de restric****ț****ii şi folosire a apelor în perioadele deficitare pentru B.H. Dunăre 2016*.**

**La 22.08.2019 nivelul Dunării, respectiv debitul, a atins valoarea de atenționare/avertizare,** astfel în **Sec**ț**iunea Cernavod**ăs-a înregistrat un debit de ***712 mc/s***, respectiv un ***nivel = - 42 cm;***

În acest sens, **va fi instituită faza de atenționare/avertizare – perioada de vară la folosințele care se alimentează cu apă din Dunăre pe sectorul Chiciu–Cernavodă – Hârșova**, respectiv:

-în scop potabil: **S.C. R.A.J.A. S.A. Constanța – Sursa de apă potabilă Cernavodă;**

-transport: **C.N. A.C.N. Agigea cu alimentare apă din Dunăre;**

-industrie**: S.C. Sârme și Cabluri S.A. Hârșova;**

-irigații: **A.N.I.F. Filiala Îmbunătățiri Funciare Constanța; O.U.A.I. Ostrov-Babușa și O.U.A.I. Ostrov-Regie;**

-piscicultură: **S.C. Aquarom Elite Distribution Bucure**ș**ti–Amenajarea piscicol**ă **Oltina** ș**i S.C. Danubiu Elite Bucure**ș**ti –Amenjarea piscicol**ă **Dun**ă**reni.**

**Pentru unitatea S.N.N. CNE Cernavodă - alimentare cu apă din CDMN- Bief I faza de atenționare/ avertizare va fi transmisă atunci când nivelul fluviului Dunărea pe sectorul Chiciu-Cernavodă-Hârșova va fi de cca -1,37 m.**

**2.** **Situaţia meteorologică în intervalul 23.08.2019, ora 08.00 –24.08.2019, ora 06.00**

**Administraţia Naţională de Meteorologie (A.N.M.) a emis la 23.08.2019, la ora 10.00, informarea meteorologică nr. 82, vizând disconfort termic, valabilă în intervalul 23-25.08.2019, conform căreia „disconfortul termic va fi ridicat, iar local în regiunile vestice, sudice și sud-estice indicele temperatură-umezeală (ITU) va depăși pragul critic de 80 de unităţi. Temperaturile maxime se vor situa frecvent între 32 și 34 de grade, mai ridicate, spre 35...36 de grade local în Oltenia și Muntenia și izolat în Banat și Crișana, unde și nopțile vor fi tropicale, cu temperaturi minime cuprinse în general între 19 și 22 de grade. *În special în după-amiaza și seara de duminică (25 august), temporar instabilitatea atmosferică va fi accentuată în zonele montane.”***

Aceastăinformare meteorologicăa fost transmisă de Centrul Operativ pentru Situaţii de Urgenţă al Ministerului Apelor şi Pădurilor către*: Inspectoratul General pentru Situaţii de Urgenţă, Secretariatul General al Guvernului, Centrul de Situaţii al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătăţii, Ministerul Economiei, Ministerul Agriculturii şi Dezvoltării Rurale, Comisia Naţională pentru Controlul Activităţilor Nucleare, Serviciul de Protecţie şi Pază, Serviciul de Telecomunicaţii Speciale, S.C. Hidroelectrica S.A., Agenţia Naţională de Îmbunătăţiri Funciare, precum și către toate Comitetele Judeţene pentru Situaţii de Urgenţă (42 de prefecturi).*

**În ţară,** vremea a fost călduroasă în cea mai mare parte a teritoriului, izolat caniculară în orele prânzului în regiunile sudice și sud-vestice. Cerul a fost variabil, cu înnorări temporar accentuate după-amiaza și seara, când pe arii restrânse la munte și izolat în vestul și centrul țării s-au semnalat averse ce au avut și caracter torențial și frecvente descărcări electrice. Vântul a suflat slab și moderat, local cu intensificări temporare ziua în sud-est, dar de scurtă durată și asociate ploilor. Temperaturile maxime s-au încadrat între 26 de grade la Rădăuți, Suceava și Târgu Neamț și 36 de grade la Bechet, Moldova-Nouă și la București-Filaret, iar la ora 06.00 se înregistrau valori termice cuprinse între 10 grade la Întorsura Buzăului și Miercurea Ciuc și 26 de grade la Oravița. *Indicele temperatură-umezeală (ITU) a atins și depășit ușor pragul critic de 80 de unități al disconfortului termic local în vestul și pe arii restrânse în sudul și sud-estul teritoriului.*

**Observație:** de ieri, de la ora 06.00, au fost în vigoare **16 mesaje** pentru vreme severă imediată dintre care:

-**13 atenționări** cod galben emise după cum urmează: 6 mesaje de SRPV Cluj, 4 mesaje de SRPV Sibiu și 3 mesaje de SRPV Timișoara;

-**3 avertizări** cod portocaliu emise de către SRPV Cluj.

**La Bucureşti,** vremea s-a menținut călduroasă, caniculară în orele amiezii în centrul orașului, unde disconfortul termic a fost în continuare accentuat, iar indicele temperatură-umezeală (ITU) a depășit ușor pragul critic de 80 de unități. Cerul a fost mai mult senin, iar vântul a suflat slab până la moderat. Temperatura maximă a fost de 34 de grade la Afumați și Băneasa și 36 de grade la Filaret, iar la ora 06.00 se înregistrau 16 grade la Băneasa, 20 de grade la Afumați și 21 de grade la Filaret.

**3. Prognoza meteorologică în intervalul 24.08.2019, ora 08.00 –25.08.2019, ora 8.00**

**În ţară** vremea călduroasă va persista în cea mai mare parte a teritoriului, iar în orele amiezii, izolat în Lunca Dunării și în Banat va fi caniculă. Totodată disconfortul termic se va menține ridicat în regiunile vestice, sudice și sud-estice, unde local indicele temperatură-umezeală (ITU) va depăși ușor pragul critic de 80 de unități. Cerul va fi variabil, cu înnorări temporar accentuate după-amiaza și seara, când pe arii restrânse la munte și izolat în rest, cu o probabilitate mai mare în vestul țării, se vor semnala averse și descărcări electrice. Vântul va sufla slab și moderat, cu unele intensificări în prima parte a intervalului în sud-est, dar de scurtă durată și asociate ploilor. Temperaturile maxime se vor încadra, în general, între 29 și 35 de grade, iar cele minime vor fi cuprinse între 13 și 24 de grade, mai scăzute în depresiunile din estul Transilvaniei spre 9 grade, unde izolat vor fi condiții de ceață.

**La Bucureşti** vremea se va menține călduroasă, caniculară în orele amiezii, când disconfortul termic va fi accentuat, iar indicele temperatură umezeală (ITU) va atinge și foarte probabil va depăși ușor pragul critic de 80 de unități. Cerul va fi mai mult senin, iar vântul va sufla slab și moderat. Temperatura maximă va fi de 34...35 de grade, iar cea minimă de 19...21 de grade.

***II. CALITATEA APELOR***

Nu au fost semnalate evenimente deosebite.

***III. CALITATEA MEDIULUI***

1. **În domeniul aerului**

**G.N.M.-C.J. Constanța** informează telefonic că la 23.08.2019, la ora 22:40, a fost semnalat un incendiu de gunoaie și cauciucuri în zona depozitului de lemne din orașul Năvodari. Se va reveni cu informații.

**Agenţia Naţională pentru Protecţia Mediului** informează că din rezultatele analizelor efectuate în data de 22.08.2019 în cadrul Reţelei Naţionale de Monitorizare nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon). Mediile zilnice pentru PM10 (pulberi în suspensie cu diametrul sub 10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională și europeană.

**2. În domeniul solului şi vegetaţiei**

**A.R.B.D.D. Tulcea** revine cu informații despre incendiul de vegetație (stuf) semnalat la data de 22.08.2019, în jurul orei 14:30, în zona A.P. Chilia 1, în cadrul Districtului Ecologic Chilia. Aceasta a afectat o suprafață de cca 100 ha și s-a stins de la sine la 23.08.2019, în jurul orei 08:00. Nu au fost observate mortalități în rândul păsărilor și mamiferelor sălbatice.

**A.P.M. Argeș** informează că la 22.08.2019, la ora 15:30, s-a produs o poluare a 2 mp de sol (proprietate privată) cu 30 l de apă de zăcământ în zona Poiana Lacului-Merișani, la cca 150 m de Skid Parc 1 Hințești, în urma coroziunii unei conducte aparținând O.M.V. Petrom S.A. **Măsuri:** s-a izolat conducta, s-au luat măsuri de remediere a acesteia și de curățare a terenului afectat.

**Garda Forestieră Râmnicu Vâlcea** informează că la 23.08.2019, la ora 12:10, a izbucnit un incendiu în zona comunei Dăneasa, pe raza Ocolului Silvic Drăgănești-Olt, jud. Olt. Acesta a afectat o suprafață de 0,02 ha de litieră și a fost stins în aceeași zi, la ora 13:30, de către personalul silvic, pompierii militari, polițiști și cetățeni.

**G.N.M.-C.J. Constanța:**

-informează că la 23.08.2019, în jurul orei 14:05, s-a produs un incendiu de vegetație uscată lângă fabrica de cretă din orașul Murfatlar (strada Minerului, nr. 2A) Acesta a afectat o suprafață de 1500 mp și a fost stins în jurul orei 17:00 de către un echipaj I.S.U. Dobrogea;

-informează că la 23.08.2019, în jurul orei 15:49, a izbucnit un incendiu de vegetație uscată care a afectat cca 2 ha de miriște și lăstăriș în zona parcului eolian din localitatea Chirnogeni. Incendiul a fost stins la ora 17:05 de către I.S.U. Dobrogea.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

***IV. ALTE EVENIMENTE***

**G.N.M.-C.J. Mureş** informează că la 23.08.2019, în jurul orei 02:48, pe raza comunei Lunca, la km 10+700 al DN 15A, a avut loc un accident rutier în care un urs a fost lovit de o maşină. La ora 10:20 s-a constituit o echipă formată din reprezentanți ai Jandarmeriei, Poliției, G.N.M., A.N.S.V.S.A. şi primăriei care s-a deplasat la fața locului, constatând că animalul prezintă simptome de fractură la un picior din spate şi leziuni interne, apreciate ca fiind incompatibile cu viața. Având în vedere că animalul devine agresiv la apropierea oamenilor, s-a solicitat emiterea unui punct de vedere favorabil în vederea recoltării pentru prevenirea unor eventuale atacuri asupra populației.

**DIRECȚIA DE COMUNICARE ȘI RESURSE UMANE**